נשורת שערוריית ה"לייט-נייט", מה קורה ב"ניו-יורקר", הסינים מדברים אלינו, הרוסים סותמים לעצמם את הפה ועוד חדשות תקשורת מהרשת העולמית
 מגיש ה"לייט-נייט" הנבגד קונאן אובראיין, שנבעט ממשבצת השידור שלו ב-NBC לטובת הנמסיס גיי לנו, שבר את שתיקתו השבוע בתוכנית "60 דקות". כצפוי, היו לו דברים קשים לומר על מעסיקיו לשעבר (וזאת אף שקיבל פיצויים על סך למעלה מ-30 מיליון דולר). גם כצפוי, NBC, בתגובה, כינו את אובראיין שקרן (תזכורת: שערוריית ה"לייט-נייט" של NBC).  מפיק הטלוויזיה שניסה לסחוט את מגיש ה"לייט-נייט" דייוויד לטרמן קיבל שישה חודשים בפנים.  ועוד "לייט נייט" אחרון ודי: גיי לנו ניסה להצחיק את אורחי סעודת העיתונאים השנתית של הבית הלבן, ולא ממש הצליח. ואם לא די בכך שלא הצליח, הרי שהמארח אובמה דווקא פגע בול כשהצליף בלנו במהלך נאומו המאוד משעשע (שנכתב בידי תסריטאי "הדיילי שואו" של גון סטיוארט). כדי להוסיף לעלבון, ב"פוליטיקו" בדקו ומצאו שרוב הבדיחות הלא מצחיקות שסיפר לנו כבר שימשו אותו בעבר.  בכל מקרה, בתום הסטנד-אפ של אובמה וגיי לנו, כל המוזמנים המכובדים הלכו למסיבה של "הניו-יורקר" ושיפשפו מרפקים. היה משהו-משהו.  בלייק אסקין, עורך הרשת של ה"ניו-יורקר" והאיש שאחראי להברקה הזאת, מספר בראיון כיצד מעבירים לאינטרנט מגזין מודפס וגבה מצח.  ועוד מה"ניו-יורקר": בגיליון האחרון של המגזין התפרסמה כתבת פרופיל מרתקת, משעשעת ופטריוטית על אודות איל המדיה הישראלי-אמריקאי חיים סבן ("פאואר ריינגרס"). על-פי הדיווחים, מה שהתחולל מאחורי הקלעים של הכתבה הזאת – כאשר סבן ניסה לגרום לכך שפסקאות מסוימות ממנה ימצאו את דרכן אל רצפת חדר העריכה – היה מרתק לא פחות.  המגזין "ניוזוויק" מוצע למכירה.  כריסטיאן אמנפור, הכתבת הבינלאומית הוותיקה של CNN, עזבה השבוע בפועל את הרשת לאחר 27 שנה. בקרוב תחל להגיש תוכנית שבועית ברשת ABC.  יותר ויותר אמריקאים מגלים לאחרונה שהם יכולים לחיות חיים תקינים ללא טלוויזיה בכבלים. יכול להיות שזה קשור לאינטרנט.  שרה פיילין כתבה ב"טיים" קטע משונה על גלן בק, לרגל בחירתו לאחד ממאה האנשים המשפיעים של השנה.  אם חד-הורית שניהלה בלוג סקס פופולרי ואנונימי, ובו שיתפה את קוראיה בכל הפרטים העסיסיים של חיי המין הסוערים שלה, פוטרה מעבודתה לאחר ששמה דלף לטוויטר.  הצעת חוק שנדונה ברוסיה בימים אלה מבקשת להקנות לכוחות הביטחון זכות לעצור עיתונאים ועורכים שמותחים ביקורת על המדינה.  חברת החדשות הגדולה ביותר בסין הכריזה השבוע על כוונתה לפתוח ערוץ חדשות בשפה האנגלית.  ועדיין בסין: המלחמה שהרשויות מנהלות נגד האינטרנט נמשכת בכל הכוח. והפעם, באמצעות חקיקה.  העיתונאי הבריטי פול מרטין, שהוחזק בידי חמאס בעזה במשך 26 יום, כותב על חוויותיו מהשבי ומבטיח לסייע לשחרורם של עיתונאים חטופים ברחבי העולם.  סוכנות הידיעות AP תשיק בקרוב תוכנה חדשה שתסייע לעקוב אחר שימושים בלתי חוקיים שנעשים בתכנים המתפרסמים באתרה.  וורן באפט מספר ל"וול-סטריט גורנל" שהוא המום מהקצב המסחרר שבו עולם הפרינט גווע.  "ואניטי פייר" פירסם פרק מתוך ספרה של שרה אליסון, עיתונאית ה"וול-סטריט גורנל" לשעבר, ובו סיפור השתלטותו של רופרט מרדוק על העיתון.